**Oikeusministeriölle**

LAUSUNTO KANSALAISALOITETYÖRYHMÄN MIETINNÖSTÄ

Oikeusministeriö on pyytänyt Väestörekisterikeskukselta lausuntoa kansalaisaloitetyöryhmän mietintöön (OM mietintöjä ja lausuntoja 21/2011). Lausuntonaan Väestörekisterikeskus toteaa kunnioittavasti seuraavan.

**Väestörekisterikeskukselle suunnitellusta tehtävästä**

Kansalaisaloitteiden kannatusilmoitusten (tuenilmaisujen) tarkistaminen niille säädetyt kelpoisuusehdot huomioiden kuuluu luontevimmin Väestörekisterikeskukselle, joka mm. vastaa vaalien äänioikeusrekisterin perustamisesta, missä käytännössä on kysymyksessä tiedoston luominen niistä henkilöistä, jotka väestötietojärjestelmän tietojen mukaan ovat kulloinkin toimeen pantavassa vaalissa äänioikeutettuja. Väestötietojärjestelmästä todennettava äänioikeus on peruste oikeudelle kannattaa kansalaisaloitetta ja tulla lasketuksi sen kelpoisten kannattajien määrään.

Väestörekisterikeskus pitää täten mietinnön ehdotusta siitä, että se vastaisi kannatusilmoitusten kelpoisuuden tarkistamisesta ja antaisi tästä tarpeelliset todistukset, perusteltuna ja tarkoituksenmukaisena.

Kansalaisaloitteen kannatusilmoitusten tarkistaminen maksutta merkitsee poikkeusta siihen pääsääntöön, että Väestörekisterikeskuksen suoritteet ovat maksullisia (valtion maksuperustelaki (150/1992), laki väestötietojärjestelmästä ja Väestörekisterikeskuksen varmennepalveluista (661/2009), VM:n asetus Väestörekisterikeskuksen suoritteiden maksuista 1212/2010)). Tarkistuksen ja sen perusteella annettavan päätöksen maksuttomuudesta on säädetty jo Euroopan unionin kansalaisaloitteen menettelyistä annetussa asetuksessa, joten maksuttomuus myös kansallisen kansalaisaloitteen osalta on periaatteen ja tarkoituksenmukaisuuden kannalta tarkasteltuna perusteltu vaihtoehto.

**Väestörekisterikeskuksen kansalaisvarmenteesta**

Muistion taustoittavissa ja pykäliä perustelevissa osissa on selitetty, mitä ”vahva sähköinen tunnistus” käytännössä tarkoittaa. Väestörekisterikeskus esittää, että vahvan sähköisen tunnistuksen sovellutuksena, jota voitaisiin myös kansallisen kansalaisaloitteen yhteydessä hyödyntää, mainittaisiin myös henkilökortille asennettu VRK:n kansalaisvarmenne. Voimassa olevan varmenteen sisältäviä henkilökortteja on tällä hetkellä käytössä useampia satoja tuhansia kappaleita, joskin toistaiseksi sen sähköisen tunnistuksen ominaisuuden hyödyntäminen on jäänyt vähäiseksi. Kansalaisvarmenteen tuki on valmiina olemassa valtion yleisen verkkotunnistuksen ja maksamisen palvelussa (VETUMA), joka soveltuisi hyvin oikeusministeriön suunnitellun kansalaisaloitteiden verkkopalvelun tunnistusratkaisuksi.

Kansalaisaloitelain 7 §:n yksityiskohtaisissa perusteluissa työryhmän mietinnön sivun 53 kolmannessa kokonaisessa kappaleessa olevan tekstin sijaan Väestörekisterikeskus ehdottaa seuraavaa muotoilua:

Nykykäytännössä vahvan sähköisen tunnistamisen vaatimukset täyttyisivät esimerkiksi verkkopankkitunnuksilla, *teleoperaattoreiden tarjoamilla mobiilivarmenteilla tai poliisin myöntämällä henkilökortilla olevalla Väestörekisterikeskuksen kansalaisvarmenteella.* [poist.] Näiden tunnistamismekanismien käyttö ei saa johtaa laajempaan henkilötietojen keräykseen kuin mitä lakiehdotuksen 6 §:ssä säädetään. Keräyksessä käytettävään tietojärjestelmään ei siten tallenneta muita tietoja allekirjoittajista.

**Käytännön valmistelujen tilanteesta**

Koska ainakin Euroopan unionin kansalaisaloitteen menettelyjä koskeva Euroopan parlamentin ja neuvoston asetus tulee sovellettavaksi keväällä 2012, Väestörekisterikeskus on aloittanut sen vastuulle tulevien tehtävien käytännön kartoittamisen ja alustavan suunnittelun toukokuussa 2011. Väestörekisterikeskuksen asiantuntijat osallistuvat kesäkuussa komission järjestämään kansalaisaloitteen valmistelujen tilaa selvittävään kokoukseen. Keskeisimpiä selvityksen alla olevia kysymyksiä on tuenilmaisujen tarkistamiseen sovellettavien menettelyjen, erityisesti otantamenetelmän, toteutus.

**Yksityiskohtia**

Ehdotettujen säädösten perusteella saattaa jäädä hieman epäselväksi (kansalais-aloitelaki 12 §), onko tarkoitus, että Väestörekisterikeskus voisi kansalaisaloitteen vireillepanijan lisäksi luovuttaa tietoja niistä kansalaisaloitteen allekirjoittajista, jotka ovat antaneet suostumuksen tietojensa julkaisemiseen. Väestörekisterikeskus pitäisi tarkoituksenmukaisena sitä, että tietojen luovuttaminen yleisölle ym. tähän suostumuksensa antaneiden henkilöiden osalta olisi yksiselitteisesti vain kansalaisaloitteiden vireillepanijoiden tehtävänä, ja sitä että tämä kävisi kansalaisaloitelain säädöksestä mahdollisimman selkeästi ilmi.

Kansalaisaloitelain 6 §:ssä olevaan luetteloon kannatusilmoituksen sisällöstä olisi Väestörekisterikeskuksen käsityksen mukaan tarpeellista lisätä tieto siitä, että kannattaja on antanut suostumuksen tietojensa julkaisemiseen. Tätä suostumusta ei liene tarkoituksenmukaista kerätä muusta yhteydestä kuin kannatusilmoituksesta.

Liittyen kansalaisaloitteen paperimuotoisten kannatusilmoitusten osalta asetuksella vahvistettavan lomakekaavan valmisteluun, Väestörekisterikeskus esittää oikeusministeriön harkittavaksi, voitaisiinko lomake laatia ns. skannauskelpoiseksi, jolloin lomakkeella annetut henkilötiedot voitaisiin Väestörekisterikeskuksen toimesta muuntaa merkkimuotoon automaattisen tietojenkäsittelyn keinoin tehtävän tarkistuksen mahdollistamiseksi. Tämä voisi parantaa tarkistuksen kattavuutta ja luotettavuutta.

Väestörekisterikeskus osallistuu mielellään kansalaisaloiteasian jatkovalmisteluun yhteistyössä oikeusministeriön ja muiden intressitahojen kanssa.

Ylijohtaja Hannu Luntiala

Tietopalvelupäällikkö Timo Salovaara